Okresná prokuratúra Spišská Nová Ves 
Elektrárenská 1, 052 01 Spišská Nová Ves 1 	

Sp. zn. : 2 Pv 466/11/8810	Spišská Nová Ves, 19.3.2013
EEČ : 2-68-48-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- ako osoba konajúca v mene podnikateľského subjektu vystupujúceho pod obchodným menom XXXXX a zodpovedná za nakladanie s finančnými prostriedkami, ako štvrťročný platca dane z pridanej hodnoty podal na Daňovom úrade v Spišskej Novej Vsi daňové priznania na daň z pridanej hodnoty, a to:
1/- za zdaňovacie obdobie IV. štvrťroka 2009 s priznanou daňovou povinnosťou vo výške 4.152,50 € s lehotou splatnosti dane do 25.01.2010, kde nezaplatil túto daň vôbec, hoci mal na to dostatok finančných prostriedkov;
2/- za zdaňovacie obdobie I. štvrťroka 2010 s priznanou daňovou povinnosťou vo výške 667,56 € s lehotou splatnosti dane do 26.04.2010, kde nezaplatil túto daň vôbec, hoci mal na to dostatok finančných prostriedkov;
3/- za zdaňovacie obdobie II. štvrťroka 2010 s priznanou daňovou povinnosťou vo výške 558,82 € s lehotou splatnosti dane do 26.07.2010, kde nezaplatil túto daň vôbec, hoci mal na to dostatok finančných prostriedkov;
4/- za zdaňovacie obdobie IV. štvrťroka 2010 s priznanou daňovou povinnosťou vo výške 5.837,90 € s lehotou splatnosti dane do 25.01.2011, kde nezaplatil túto daň vôbec, hoci mal na to dostatok finančných prostriedkov,

teda celková výška nezaplatenej daňovej povinnosti spolu predstavovala sumu 11.216,78 €, pričom počas skráteného vyšetrovania a do jeho skončenia, najneskôr do dňa 01.03.2013,  došlo k jednotlivým úhradám ako aj preúčtovaniu nadmerných odpočtov dane z pridanej hodnoty, čo umožňuje konštatovať, že výška stíhanej daňovej povinnosti bola zo strany obvineného dodatočne uhradená,

lebo zanikla trestnosť činu

Odôvodnenie:
Uznesením policajta OO PZ v Spišskej Novej Vsi sp. zn. ORP-613/SN-SN-11 zo dňa 31.08.2011 bolo podľa § 206 ods. 1 Tr. poriadku vznesené obvinenie XXXXX za skutok právne kvalifikovaný ako prečin nezaplatenia dane podľa § 278 ods. 1 Tr. zákona na skutkovom základe uvedenom v označenom uznesení.

Policajt ukončil vec s návrhom na zastavenie trestného stíhanie postupom podľa § 215 ods. 1 písm. h) Tr. poriadku a dňa 18.01.2012 predložil prokurátorovi spisový materiál na rozhodnutie.

Preskúmaním vyšetrovacieho spisu som zistil, že návrh policajta sa javil v celom rozsahu dôvodný.

V priebehu skráteného vyšetrovania boli vypočutí obvinený, zástupca daňového úradu, boli tiež zabezpečené listinné dôkazy v podobe výpisov z pokladničnej knihy, pričom týmito dôkaznými prostriedkami bolo preukázané, že zo strany obvineného nedošlo k zaplateniu splatnej dane, hoci v čase splatnosti tejto dane mal podnikateľský subjekt dostatok finančných prostriedkov na uhradenie splatnej dane v stíhaných kvartáloch v plnej výške, pričom až dodatočne, do skončenia skráteného vyšetrovania, došlo úhrade celého stíhaného nedoplatku.
Obvinený ku skutku vypovedal, pričom uviedol, že vedel o povinnosti platiť dane, avšak zaplatenie dane odkladal, až sa suma splatnej dane postupne zvyšovala, čo už nebolo možné zaplatiť. Uviedol, že v čase splatnosti dane za stíhané obdobie disponoval dostatočným množstvom finančných prostriedkov.

Zavinenie obvineného bolo okrem jeho priznania preukázané predovšetkým výpisom z pokladničnej knihy, ktorej pravdivosť potvrdil obvinený vo svojom výsluchu a z ktorej bez pochýb vyplynulo, že v čase splatnosti daní za IV. Q/2009, za I., II. a IV. Q/2010 mal obvinený k dispozícii vždy finančné prostriedky na zaplatenie celej daňovej povinnosti, čo však nikdy neurobil.

Skutkový stav bol ďalej potvrdený aj výpoveďou splnomocneného zástupcu poškodenej strany, ktorý sa vyjadril k celkovej výške neuhradenej daňovej povinnosti za jednotlivé kvartály, pričom uviedol, že daňové povinnosti neboli uhradené vôbec, iba za obdobie IV. Q/2009 bola exekúciou vymožená čiastka 721,62 €. 

Trestná zodpovednosť obvineného tak bola vyššie uvedenými dôkaznými prostriedkami preukázaná a vyplýva z výrokovej časti uznesenia, z ktorej je zrejmé, že súčet jednotlivých disponibilných hotovostí v čase splatnosti dane s prihliadnutím na povahu skutku ako pokračovacieho trestného činu presahuje sumu 2.660.- €, čo umožňuje konanie obvineného bez pochýb kvalifikovať ako prečin nezaplatenia dane podľa § 278 ods. 1 Tr. zákona.

	Z prehľadu zaslaného poškodeným vyplýva, že v dobe od 31.03.2011 do 07.12.2011 boli zaúčtované platby od daňového subjektu XXXXX vo výške 5.385,62 €, dňa 30.12.2011 poukázal obvinený platbu vo výške 3.816,76 € a dňa 13.01.2012 sumu 2.020.- €, čo spolu prestavuje čiastku 11.222,38 €.

	Okrem toho v rámci exekúcie bola za IV Q/2009 vymožená suma 721,62 € a rovnako za toto obdobie bol preúčtovaný nadmerný odpočet v sume 836,54 €.

Nazhromaždené dôkazy vykonané v tomto trestnom konaní umožnili vtedy konštatovať, že skutok, za ktorý sa vedie trestné stíhanie, je trestným činom, že ho spáchal obvinený, ktorý však dodatočne, do skončenia skráteného vyšetrovania, uhradil daňovému úradu splatnú daň.

Obvinený tak splnil zákonnú podmienku umožňujúcu vysloviť právny záver o tom, že došlo k zániku trestnosti tohto činu z dôvodu účinnej ľútosti.

Uznesením prokurátora vyššie uvedenej spisovej značky zo dňa 23.02.2012 bolo podľa § 215 ods. 1 písm. h) Tr. poriadku s poukázaním na ust. § 86 písm. e) Tr. poriadku zastavené trestné stíhanie obv. XXXXX za skutok právne kvalifikovaný ako prečin nezaplatenia dane podľa § 278 ods. 1 Tr. zákona účinného do 31.08.2011 na skutkovom základe, ako je uvedený vo výrokovej časti aj tohto rozhodnutia.

Uznesenie nadobudlo právoplatnosť dňa 06.03.2012.

Následne poškodený, Daňový úrad Košice, pobočka Spišská Nová Ves, dňa 26.03.2012 oznámil, že nesúhlasí s predmetným rozhodnutím, nakoľko eviduje u daňového subjektu nedoplatok vo výške 3.097,57 €.

Prokurátor preto opätovne preskúmal na vec sa vzťahujúci spisový materiál, a zistil, že tvrdenia poškodeného sú dôvodné, a preto sám inicioval zrušenie svojho právoplatného rozhodnutia.

Generálny prokurátor Slovenskej republiky uznesením sp. zn. XV/2 Pz 44/12 zo dňa 25.06.2012 postupom podľa § 363 ods. 1, § 366 ods. 1, ods. 2 a § 367 ods. 1 písm. b) Tr. poriadku vyslovil, že právoplatným rozhodnutím prokurátora bol porušený zákon v prospech obv. XXXXX, a z tohto dôvodu uznesenie prokurátor zrušil a súčasne mu prikázal, aby o veci znovu konala a rozhodol.

Na základe toho prokurátor opatrením podľa § 230 ods. 2 písm. d) Tr. poriadku vrátil policajtovi vec na doplnenie skráteného vyšetrovania.

Policajt dňa 01.03.2013 ukončil skrátené vyšetrovanie opätovne s návrhom na zastavenie trestného stíhania a dňa 14.03.2013 postúpil spisový materiál prokurátorovi na rozhodnutie.

Vo veci boli opätovne vypočutí obvinený, zástupca poškodeného ako aj pracovníčka správcu dane, pričom bolo zistené, že aktuálny nedoplatok vo vzťahu k posudzovanej veci predstavuje výšku 2.948,31 €, ktorú bolo potrebné zo strany obvineného ešte uhradiť, aby sa mohol domáhať aplikovania účinnej ľútosti. Následne bol obvinený oboznámený s aktuálnou výškou daňového nedoplatku, pričom sa vyjadril, že k nemu zaujme stanovisko po porade s účtovníčkou a správcom dane.

Z oznámenia správcu dane, Daňového úradu Košice, pobočka Spišská Nová Ves, zo dňa 08.03.2013 vyplynulo, že správca dane eviduje od daňového subjektu HXXXXX nasledovné platby: dňa 12.02.2013 vo výške 1.500.- €, dňa 18.02.2013 vo výške 500.- €, dňa 27.02.2013 vo výške 500.- € a dňa 01.03.2013 vo výške 448,31 €, teda spolu sumu 2.948,31 €.

Uvedená okolnosť tak preukazuje, že obvinený dodatočne splnil podmienky pre aplikáciu inštitútu účinnej ľútosti u tohto trestného činu vyjadrenú v ust. § 86 písm. e) Tr. zákona účinného do 31.08.2011.

Preto žiadna okolnosť už nebráni, aby v posudzovanej veci mohlo byť konštatované, že obvinený dodatočne uhradil svoju daňovú povinnosť v zmysle zákonných podmienok účinnej ľútosti vo výške ustálenej pre účely tohto trestného konania.

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

Podľa § 86 písm. e) Tr. zákona účinného do 31.08.2011 (účinná ľútosť) trestnosť trestného činu zaniká, ak ide o trestný čin neodvedenia dane a poistného podľa § 277 alebo nezaplatenia dane podľa § 278 Tr. zákona, ak splatná daň a jej príslušenstvo alebo dlžné poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Toto boli dôvody, pre ktoré som rozhodol o zastavení trestného stíhania obv. XXXXX.

Vzhľadom k vyššie uvedenému považujem toto rozhodnutie za odôvodnené a v súlade so zákonom.

Poučenie:
Proti tomuto uzneseniu môžu obvinený a poškodený podať sťažnosť, ktorá má odkladný účinok. (§ 215 ods. 6 Tr. poriadku)
Sťažnosť sa podáva u orgánu, proti uzneseniu ktorého sťažnosť smeruje, a to do troch dní od oznámenia uznesenia. (§ 187 ods. 1 Tr. poriadku)

JUDr. Branislav Kročian
prokurátor